Hans Kristian Skibby (DD), 2023-02-07:
Jeg tror faktisk, at Socialdemokraternes ordfører i sin tale lagde ud med at sige, at der var en relativt kort tekst til den her nye aftale om dobbeltbeskatning mellem Danmark og Frankrig, og det er sådan set også rigtigt i forhold til det forrige lovforslag, som blev behandlet.
Men til gengæld er historikken i hvert fald lang.
Den er faktisk så lang, at jeg havde meget, meget mørkt hår, dengang man startede på at debattere det her, og det er jo så 15 år siden.
Derfor er det selvfølgelig også godt, at man ender med at komme i mål med en ny beskatningsaftale.
Det hilser vi også velkommen i Danmarksdemokraterne.
Vi synes faktisk, det er fint, at man gør en stor indsats for at eliminere dobbeltbeskatning, og også, at man søger at forhindre den internationale skatteunddragelse, som i hvert fald nogle har spekuleret i.
At der så også kan komme et udvidet myndighedssamarbejde mellem landenes skattemyndigheder, hilser vi også velkommen.
Men der, hvor vi så har en lille bekymring – og det var også den, jeg luftede lidt i mit spørgsmål til Socialdemokraternes ordfører – er, med hensyn til hvordan det så ser ud i fremtiden i forhold til fordelingen af eksempelvis de her pensionsindbetalinger fra f.eks. danske pensionister.
Jeg har i hvert fald indtryk af, at der er flere danske pensionister i Frankrig, end der er franske pensionister i Danmark, og det samme gør sig gældende i Spanien, Luxembourg, Italien og andre lande.
Derfor kunne man jo godt frygte, at det her kunne danne en form for tryk, i forhold til at man godt kunne tænke sig at få en lige så gunstig model i nogle af de andre lande, hvor der bor relativt mange danske pensionister, og at det dermed også vil betyde et større provenutab for Danmark.
Hvis man kigger på side 39 i bemærkningerne til lovforslaget, står der jo også, at de økonomiske konsekvenser af den her nye aftale efter tilbageløb vurderes til på den lange bane – altså fra 2025 – at være et tab for Danmark på omkring 35 mio. kr.
Derfor synes jeg ikke, det er helt uvæsentligt, om det er noget, vi kan forvente kommer til at være en form for new normal, som jeg var inde på – vi skal jo også følge med og sige noget på udenlandsk; det må vi ellers ikke her fra talerstolen, tror jeg nok, så nu får jeg nok snart skældud.
Men vi er i hvert fald lidt bange for, at det bliver en model, der vil betyde, at Danmark kommer til at tabe på den her udligning med andre lande, hvor man også har pensionsbeskatning i dag.
Det har vi nogle spørgsmål til, som vi selvfølgelig vil prøve at rejse her i forbindelse med udvalgsarbejdet.
Jeg tror da på, at vi i sidste ende nok godt vil kunne støtte det her lovforslag.
Vi har jo igennem tiderne behandlet rigtig mange dobbeltbeskatningsaftaler i Folketinget, og det er godt, at de hele tiden bliver bedre og mere træfsikre – det bliver de forhåbentlig – men det ændrer ikke på, at vi også skal have en sikker hånd, i forhold til at når vi ændrer på én aftale med ét land, kan det også godt få nogle konsekvenser for lignende beskatningsaftaler, vi har med andre lande.
Det må være de indledende bemærkninger.
Vi ser i Danmarksdemokraterne frem til udvalgsarbejdet, og vi vil som sagt lige stille et par udvalgsspørgsmål i forhold til den økonomiske situation, som selvfølgelig opstår, når Danmark står over for et provenutab på skatteligningen.
Det skulle være ordene.